Gnot dai muarts

Jenfri la fin di Otubar e la fin di Novembar al cole l’antîc Prin dal an celtic, cuarante dîs daspò dal ecuinozi di Sierade (21 di Setembar). Cheste date salacor no jere dome celtiche ma plui antighe e slargjade, tant che di fat la sô celebrazion e je cetant sintude ancje in puescj che no àn mai vût ce fâ cun la civiltât celtiche (par esempli la Italie meridionâl e la Sicilie): al è facil che e fos une fieste neolitiche difondude un pôc pardut ma mantignude soredut dai popui celtics. 
Par celtic irlandês cheste fieste si clamave Samain (di pronunciâ tant che se al fos scrit par inglês “Showin”) e salacor dai emigrants irlandês e je rivade in Americhe là che e ven fiestezade tant che il carnevâl chi di nô.
La posizion de date jenfri un an che al mûr e un che al nas e il partignî duncje a ducj i doi e fâs di mût che dal pont di viste simbolic si vedi il moment destinât al messedament dai agns, dai timps e dai monts, intindint cussì soredut il mont dai muarts e chel dai vîfs. 
In chest moment di union universâl al è duncje possibil che i vîfs e i muarts a jentrin in contat scjavaçant la division che impen e regole la esistence pal rest dal an. Al è interessant che ancje altris datis che tes variis tradizions a segnin il passaç di un an a di chel altri a vedin il stes valôr: te culture gjermaniche lis dodis gnots a cjaval dai 31 di Dicembar (in Scandinavie i Jol) a son il moment che al è plui facil cjatâ i spirts dai muarts, soredut dai muarts malcuiets, che a vagolin pal mont e che a podin jessi ancje un grant pericul pai vîfs.

Ancje in Friûl e reste cheste tradizion e te prime des dodis gnots, chê di Nadâl, al è ancje il messedament jenfri il mont dai oms e chel des bestiis: i animâi, soredut di stale, a podin fevelâ e pandi il futûr cun profeziis, ma al è une vore pericolôs vê masse curiositât.Il messedament jenfri il mont dai vîfs e chel dai muarts al splee ancje la interpretazion de date tant che “Carnevâl”: si va ator mascarâts e la mascare e je il simbul dai spirts di chel altri mont, par latin si dîs larva, che e vâl par “mascare” e ancje “par cadavar, muart, fantasime”, la peraule mascare invezit e ven dal gjermanic maska, “strie”. La mascare e je ancje un imprest che taponant la personalitât di ogni dì e permet di gambiâ, di deventâ cualsisei altre robe, di dâ une dimension a dutis lis identitâts platadis dal nestri spirt.